УЛУС-ЧОН-БИЛЕ АЖЫЛДАП ЧОРААН, ДУРЖУЛГАЗЫ УЛУГ — «ШЫН»\nТываның Чурукчулар эвилелиниң даргазы Чурук ШОЙ:\n— Бөгүн бистиң чаа Чазак Даргазының дүжүлгеге саадаан байырлыг езулалы болду. Чазак Даргазы Владислав Товарищтайович Ховалыг черле улус чон-биле ажылдап чораан, дуржулгазы улуг деп санап турар мен. Чону-биле онзагай кады ажылдап, ажыл-ижин эки уштап-баштай бээр деп бүзүрелдиг мен. Республиканың удуртукчузунуң бо каш айлар иштинде, кыска үе дургузунда, кылган ажыл-ижин эскерип турдум. Чыып алган бодунуң командазы эки-дир. Ол дээрге чылдар-биле кады ажылдаар, оларның чедиишкинниг ажыл-ижин үе көргүзе бээр боор деп бүзүреп тур мен.\nБодум Тываның Чурукчулар эвилелин уштап-баштап чоруур чурукчу, чогаадыкчы кижи болганымда, Владислав Ховалыгны бисче, чогаадыкчы ажыл-иш кылып чоруур чон-биле, быжыг харылзааны тудуп, кады эки ажылдай бээр боор деп бүзүрелдиг мен. Ол республиканың удуртукчузунуң албан-дужаалынга түр үеде ажылдап эгелээш-ле, хөй-ниити организацияларын эки хаара тудуп, олардан сүме дыңнап, кады ажылдай бээр байдалдарны кыска үе дургузунда көргүзүпкен.